Diesel stroom deur mielieland ná diewe toeslaan | Netwerk24
Deur Alet Van Der Walt 25 Februarie 2020 19:03
Transnet moet 'n deel van 'n boer van Ogies se plaas rehabiliteer nadat 'n onbekende hoeveelheid diesel hier in 'n mielieland beland het. Diewe het 'n klep op 'n pypleiding beskadig. Foto: Skermgreep van die video
Vanessa Govender, woordvoerder van Transnet Pipelines, sê Transnet se veiligheidswagte het op 20 Februarie tydens 'n roetinepatrollie die diesellekkasie op die Secunda-Kendall-pypleiding in die Ogies-gebied gesien.
Dieseldiewe het 'n klep beskadig om diesel te steel en die pype waarmee hulle die diesel in 'n tenk wou inpomp, is op die toneel agtergelaat.
Die boer op wie se plaas dit gebeur het se naam is nie bekend gemaak nie.
Govender sê 'n span van Transnet herstel nou die pypleiding.
Sodra die tegniese span klaar is, sal Transnet die gebied begin rehabiliteer. Sy sê Transnet weet nie in dié stadium hoeveel diesel vermors is nie.
Volgens haar het Transnet heelwat strategieë begin om die veiligheid by sy pypleidings te verbeter, en werk nou saam met die polisie.
Intussen het die Valke Vrydag twee mense in hegtenis geneem en op 'n dieseltenker met diesel beslag gelê nadat diesel by Delmas uit een van Transnet se pypleidings gesteel is.
Andile Gumede, woordvoerder van die Gautengse departement van landbou en landelike ontwikkeling, sê diewe het met 'n gaspypleiding in die Suikerbosrand-natuurreservaat gepeuter.